Propunere de DECIZIE A CONSILIULUI privind poziția care urmează să fie adoptată de Uniune în comitetul administrativ al Comisiei Economice pentru Europa a Organizației Națiunilor Unite cu privire la proiectul de regulament privind dispozițiile uniforme referitoare la reciclarea autovehiculelor /* COM/2013/0697 final - 2013/0336 (NLE) */





EXPUNERE DE MOTIVE 1. CONTEXTUL PROPUNERII · Motivele și obiectivele propunerii La nivel internațional, Comisia Economică pentru Europa a Organizației Națiunilor Unite (CEE-ONU) elaborează cerințe armonizate, menite să înlăture barierele tehnice din calea comerțului cu autovehicule și sisteme utilizate pentru astfel de autovehicule între părțile contractante la Acordul revizuit din 1958 și să garanteze că aceste vehicule oferă un nivel ridicat de siguranță și protecție a mediului. CEE-ONU a finalizat recent un proiect de regulament privind dispozițiile uniforme referitoare la reciclarea autovehiculelor. Obiectivul acestui proiect de regulament este de a stabili un set de cerințe pentru reciclarea, reutilizarea și valorificarea autovehiculelor scoase din uz și a părțile lor componente și echipamentelor, care să asigure utilizarea eficientă a resurselor și un nivel ridicat de protecție a mediului. Prezenta propunere vizează să definească poziția Uniunii cu privire la proiectele de regulament CEE-ONU privind dispozițiile uniforme referitoare la reciclarea autovehiculelor și, prin urmare, să permită Uniunii, reprezentată de Comisie, să voteze în favoarea acestui proiect. · Contextul general Cerințe tehnice privind omologarea de tip a autovehiculelor în ceea ce privește posibilitățile de reutilizare, reciclare și valorizare a pieselor, echipamentelor și resurselor sunt stabilite în prezent în Directiva 2005/64/CE[1] cu privire la vehiculele din categoriile M1 și N1. În conformitate cu Directiva 2000/53/CE[2], au fost prevăzute dispoziții corespunzătoare pentru a se asigura că vehiculele omologate din categoria M1, cât și cele din categoria N1, pot fi introduse pe piață numai în cazul în care sunt reutilizabile și/sau reciclabile în proporție de minim 85 % din masă și sunt reutilizabile și/sau recuperabile la minimum 95 % din masă. Adoptarea proiectului de regulament CEE-ONU privind dispozițiile uniforme referitoare la reciclarea autovehiculelor va permite înregistrarea unor progrese semnificative în domeniul armonizării tehnice și a pieței și în ceea ce privește îndepărtarea posibilelor bariere comerciale care vizează reciclarea, reutilizarea și valorificarea pieselor, echipamentelor și resurselor de la autovehiculele scoase din uz, întrucât statele membre ale UE pot folosi textul respectiv drept referință în momentul pregătirii legislațiilor lor naționale. În consecință, în prezent se preconizează că Uniunea va vota în favoarea proiectului de regulament CEE-ONU în cauză privind dispozițiile uniforme referitoare la reciclarea autovehiculelor pentru a permite stabilirea unor cerințe armonizate la nivel internațional, ceea ce va facilita comerțul internațional. Acest lucru va oferi posibilitatea întreprinderilor europene de a urma un set de cerințe recunoscute la nivel mondial, și anume în țările părți contractante la Acordul revizuit din 1958 al CEE-ONU. · Dispoziții în vigoare în domeniul propunerii Cerințele pentru omologarea de tip a autovehiculelor în ceea ce privește posibilitățile de reutilizare, reciclare și recuperare sunt în prezent adresate la nivelul UE prin Directiva 2005/64/CE. Directiva 2005/64/CE se bazează pe Directiva 2000/53/CE, care stabilește cerințele tehnice pentru vehiculele scoase din uz. Ambele directive ale UE asigură baza legislativă pentru armonizarea cerințelor destinate vehiculelor scoase din uz la nivelul UE. În prezent, nu există o legislație CEE-ONU care să prevadă o armonizare la nivel internațional. · Coerența cu celelalte politici și obiective ale Uniunii Propunerea este în concordanță cu obiectivele Directivelor 2005/64/CE și 2000/53/CE și, prin urmare, este în concordanță cu obiectivele de sănătate, securitate și mediu ale UE, precum și cu obiectivul UE de a asigura un nivel ridicat de protecție a mediului pe întreg teritoriul Uniunii. În plus, propunerea este conformă cu Directiva-cadru 2007/46/CE[3] și cu obiectivul referitor la progresul în direcția armonizării internaționale a legislației privind omologarea de tip a autovehiculelor. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI · Consultarea părților interesate În elaborarea propunerii, Comisia Europeană a participat la grupul de lucru CEE-ONU privind poluarea și energia (GRPE), în care reprezentanții părților interesate, precum și ai statelor membre s-au întâlnit și, pe o bază bilaterală, au consultat părți interesate și organizații ale acestora. În cursul elaborării noului regulament, principalele aspecte ale textului au fost discutate în cea de-a 63-a, a 64-a și în cea de-a 65-a reuniune a GRPE. · Evaluarea impactului Dispozițiile regulamentului CEE-ONU privind dispozițiile uniforme referitoare la posibilitatea de reciclare a autovehiculelor au fost în întregime bazate pe cerințele și dispozițiile Directivelor 2005/64/CE și 2000/53/CE și pot fi considerate ca fiind complementare Directivei-cadru 2007/46/CE privind omologarea de tip a autovehiculelor. 3. ELEMENTELE JURIDICE ALE PROPUNERII · Rezumatul acțiunii propuse Propunerea va permite Uniunii, reprezentată de Comisie, să voteze în favoarea proiectului de regulament al CEE-ONU privind dispozițiile uniforme referitoare la reciclarea autovehiculelor. · Temei juridic Ținând cont de obiectul și conținutul deciziei Consiliului, temeiurile juridice sunt reprezentate de articolul 114 și de articolul 218 alineatul (9) din TFUE. Procedura care trebuie urmată pentru adoptarea deciziei Consiliului este cea stabilită la articolul 4 alineatul (2) din Decizia 97/836/CE a Consiliului. · Principiul subsidiarității Directiva 2000/53/CE stabilește cerințele tehnice în ceea ce privește reciclarea, reutilizarea și valorificarea autovehiculelor scoase din uz. În plus, Directiva 2005/64/CE stabilește cerințele pentru omologarea de tip a autovehiculelor în ceea ce privește posibilitățile de reutilizare, reciclare și valorificare ale acestora și lasă statelor membre discernământul de a decide cu privire la măsurile care trebuie luate în vederea respectării cerințelor menționate anterior. În această privință, capacitatea de reciclare a autovehiculelor și tratarea autovehiculelor scoase din uz, poate juca un rol fundamental în consolidarea obiectivelor UE privind sănătatea, siguranța și protecția mediului, prin realizarea obiectivului UE de a asigura un nivel ridicat de protecție a mediului pe întreg teritoriul Uniunii. Având în vedere contextul prezentat mai sus și în conformitate cu principiul subsidiarității, este oportun ca UE să adopte Regulamentul CEE-ONU privind dispozițiile uniforme referitoare la reciclarea autovehiculelor, lăsând, în același timp, la latitudinea statelor membre să decidă dacă regulamentul ar trebui aplicat, la nivelurile naționale respective, în scopurile omologării obligatorii a autovehiculelor în ceea ce privește reciclarea lor, sau în alte scopuri. Cu toate acestea, fără a aduce atingere capacității statelor membre de a decide în limitele competențelor lor, normele de bază ale Acordului din 1958 se aplică întregii UE și în același mod tuturor statelor membre. Prin urmare, propunerea respectă principiul subsidiarității. · Principiul proporționalității Propunerea respectă principiul proporționalității dat fiind că nu depășește ceea ce este necesar pentru realizarea obiectivelor de garantare a bunei funcționări a pieței interne, oferind în același timp un nivel ridicat de protecție a mediului. · Alegerea instrumentelor Instrumentul propus: decizie a Consiliului. Recurgerea la o decizie a Consiliului se consideră a fi adecvată, fiind în conformitate cu cerințele prevăzute la articolul 218 alineatul (9) din TFUE. 4. IMPLICAȚIILE BUGETARE Propunerea nu are implicații asupra bugetului Uniunii. 2013/0336 (NLE) Propunere de DECIZIE A CONSILIULUI privind poziția care urmează să fie adoptată de Uniune în comitetul administrativ al Comisiei Economice pentru Europa a Organizației Națiunilor Unite cu privire la proiectul de regulament privind dispozițiile uniforme referitoare la reciclarea autovehiculelor CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 114, coroborat cu articolul 218 alineatul (9), având în vedere propunerea Comisiei Europene, întrucât: (1) Prin Decizia 97/836/CE a Consiliului[4], Uniunea a aderat la Acordul Comisiei Economice pentru Europa a Organizației Națiunilor Unite (CEE-ONU) privind adoptarea de specificații tehnice uniforme pentru vehicule cu roți, echipamente și componente care pot fi montate și/sau folosite la vehicule cu roți și condițiile pentru recunoașterea reciprocă a omologărilor acordate pe baza acestor specificații („Acordul revizuit din 1958”). (2) Cerințele standardizate din proiectul de regulament CEE-ONU privind dispozițiile referitoare la reciclarea autovehiculelor[5] sunt concepute astfel încât să înlăture barierele tehnice din calea comerțului cu autovehicule scoase din uz ale căror echipamente și piese sunt destinate reciclării, reutilizării și valorificării între părțile contractante la Acordul revizuit din 1958 și să garanteze că aceste sisteme oferă un nivel ridicat de performanță și de protecție a mediului. (3) Este adecvat să se stabilească poziția care urmează să fie adoptată în numele Uniunii în comitetul administrativ al Acordului revizuit din 1958 cu privire la adoptarea proiectului respectiv de regulament CEE-ONU, DECIDE: Articol unic Poziția care urmează să fie adoptată de către Uniune, reprezentată de Comisie, în comitetul administrativ al Acordului revizuit din 1958 este de a vota în favoarea proiectului de regulament CEE-ONU privind dispozițiile uniforme referitoare la reciclarea autovehiculelor, astfel cum figurează acesta în documentul ECE/TRANS/WP.29/2013/125. . Adoptată la Bruxelles, Pentru Consiliu [1] Directiva 2005/64/CE a Parlamentului European și a Consiliului din 26 octombrie 2005 privind omologarea autovehiculelor în ceea ce privește posibilitățile de reutilizare, reciclare și recuperare a acestora și de modificare a Directivei 70/156/CEE a Consiliului (JO L 310, 25.11.2005, p. 10). [2] Directiva 2000/53/CE a Parlamentului European și a Consiliului din 18 septembrie 2000 privind vehiculele scoase din uz (JO L 269, 21.10.2000, p. 34). [3] Directiva 2007/46/CE a Parlamentului European și a Consiliului din 5 septembrie 2007 de stabilire a unui cadru pentru omologarea autovehiculelor și remorcilor acestora, precum și a sistemelor, componentelor și unităților tehnice separate destinate vehiculelor respective (Directivă-cadru) (JO L 263, 9.10.2007, p. 1). [4] JO L 346, 17.12.1997, p. 78. [5] Document CEE-ONU CEE TRANS/WP.29/2013/125.